O‘zbekistonda muhofaza etiladigan tabiiy hududlar 12 foizgacha kengaytiriladi. Bu haqda AOKAda o‘tkazilgan matbuot anjumanida Ekologiya va atrof-muhitni muhofaza qilish davlat qo‘mitasi bo‘lim boshlig‘i Farrux Xurramov ma’lum qildi Ma’lum qilinishicha, 2019-2028 yillarda O‘zbekistonda biologik xilma-xillikni saqlash strategiyasining asosiy maqsadi biologik xilma-xillik Konvensiyasi talablarini amalga oshirishdan iborat. “Strategiya 9ta bobdan iborat bo‘lib, 2ta asosiy bosqichda amalga oshiriladi: 2019-2023 yillarda bioxilma-xillikka oid normativ-huquqiy hujjatlar bazasini shakllantirish va 2024-2028 yillarda atrof-muhit muhofazasi, bioxilma-xillikni saqlash masalalari bo‘yicha ijobiy ko‘rsatkichlarga erishish”, deydi Farrux Xurramov. Uning aytishicha, strategiyada 2028 yilgacha muhofaza etiladigan tabiiy hududlar hajmini 12 foizgacha kengaytirish masalasi ham ko‘zda tutilgan.